**ОТЧЕТ ЗА ДЕЙНОСТТА**

**НА НАРОДНО ЧИТАЛИЩЕ “ПРОГРЕС-1928г.” с.Ново Лески за 2018г.**

Културното средище в едно малко село като нашето, това е читалището. Целта на Народно Читалище „ Прогрес-1928г.”с. Ново Лески е да задоволява потребностите на гражданите, свързани с развитие и обогатяване на обичаите и традициите на нашия народ, възпитание и утвърждаване на националното самосъзнание. За да се постигне тази цел нашето читалище извършва основни дейности като: уреждане и поддържане на библиотека, развитие и обогатяване на любителското творчество, организиране на тържества, концерти и чествания, събиране и разпространяване на знания за родния край, организиране на изложби по различни поводи.

Всеки може да дойде в читалището , да намери събеседник, четиво по избор в библиотеката. Приоритет за читалището ни са жителите на селото. Всички мероприятия залегнати в културния календар са насочени към техните желания и интереси - от най- малките ни читатели и потребители до най-възрастните жители на селото.

Читалището е основен и стабилен фактор в развитието на местната култура .Все повече то се очертава не само като културен център, но и като център на гражданското общество.Той се утвърждава като общтностен център и ценен участник в местното развитие. Превръща се в общодостъпен център за библиотечно и информационно осигуряване на населението.Повишава се ролята на читалището в социалната и културната интеграция на различните възрастови групи в селото.Разширяват се възможностите на читалището за личностна реализация и нови нива на компетентност.Засили се ролята на читалището при формиране на силно активно гражданство.

Верно на своя произход и традиция, НЧ“Прогрес -1928г.“е призвано да има водеща духовна роля в селото,да създава и твори необходимите за населението дейности, в които да се оглеждат духовните пътища и родовата памет.

Читалището ни е създадено с цел да пази българския език и култура,да запазва и развива духовното и културно наследство, да развива сценичното,танцово и музикално изкуство.

Читалищното настоятелство със своята ръководна роля има за цел да обедини усилията за укрепване на читалищната дейност,изграждане на сътрудничество и партнъорство с други читалища и организации,да работи за финансовото стабилизиране и начини за увеличаване на приходите на читалището,както и за повишаване на интереса и желанието за творческа изява на населението.

През изминалия период дейността на читалището беше организирана съгласно приетият културен календар и програма за развитие на читалищната дейност , приети на заседание на читалищното настоятелство.

**Любителско художествено творчество:**

В читалището има 3 групи за любителско творчество. Две от тях – Танцов състав за народни танци и Мъжката певческа група работят през целия творчески сезон, а Кукерската, когато имат изяви. С тия групи читалището провежда мероприятията залегнати в културния календар за годината, участва на фестивали в общината, областта, страната и в чужбина.

Международни, национални, общински и местни участия и награди, спечелени от колективите за любителско творчество:

Всяка нова година започва с празника Йордановден, където самодейците пресъздават обичая „Бабугери“ .В библиотеката на 6 януари се експонира изложба, посветена на годишнина от рождението на големия революционер, поет и публицист Христо Ботев.

На 28 януари 2018г. Кукерската група от селото взе участие във фестивала на маскарадните игри „Сурва”в гр.Перник, където се представят великолепно и всяка година има покана за участие.

Изключително успешно е представянето на танцовият състав и мъжката певческа група на съборите за народно творчество „Пирин пее“ през 2018г. Самодейците при читалището бяха поканени и взеха участие в сватбата на един от нашите танцьори в с.Лещен на 09.05.2018г. с концертна програма.

На 12 и 13 май 2018г. мъжката група по покана на директора на театъра „Скръб и утеха“ Тихомир Стояновски от гр.Скопие, изнесоха концертна програма в гр.Скопие и в гр.Пробищип.

**Ежегодно провеждани празници от читалището:**

1 февруари – Трифов Зарезан;1 март – Посрещане на Баба Марта и Ден на самодееца; Април – Лазаруване и Изложба на пити , козунаци и шарени великденски яйца;21 май- Празник Свети Дух; 15 август –Празник на старото село Горно Ляски;, 26 октомври- Димитровден - Празник на с. Ново Лески;25 декември –Коледен концерт;

**Честване на национални , регионални и общински** **празници** -3 март, 6 май,24 май – Ден на славянската писменост и култура; 1 юни-Ден на детето ,1 ноември –Ден на народните будители.

Читалището ни от самото начало е свързано със задачата да събира и разпространява знания за историята на селото и родния край .По този повод през 2016-2017г. Читалищното настоятелство съвместно с кмета на селото г-н Г.Ванкалов, църковното настоятелство и изявени личности от селото се включиха в подкрепа на идеята на г-н Стефан Стефанов да се издаде книга за с.Ново Лески.Събираха се материали, правеха се срещи и в началото на 2018г. се представи книгата на Стефан Стефанов „Село Ляски-минало и настояще“. Това е едно изключително ценно четиво, което дава предствава за живота на жителите на селото от началото до наши дни.

НЧ“Прогрес-1928г.“ и за бъдеще ще продължава да бъде активен участник в един адекватен и ефективен процес за утвърждаване на ролята на читалището в развитието на духовния живот на хората.Наш дълг е да опазваме културно-историческото си наследство, да обогатяваме българските традиции в областта на любителското творчество на гражданите, на младежта и децата, в контекста на модерното гражданско общество.